На основу члана 14. став 4. Закона о управљању привредним друштвима која су у власништву Републике Србије („Службени гласник РСˮ, број 76/23) и члана 42. став 1. Закона о Влади („Службени гласник РСˮ, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О УСЛОВИМА И КВАЛИФИКАЦИЈАМА НЕОПХОДНИМ ЗА УЧЕШЋЕ У РАДУ КОМИСИЈЕ ЗА ДОНОШЕЊЕ СМЕРНИЦА КОЈИМА СЕ УТВРЂУЈУ ОПШТИ ГОДИШЊИ ЦИЉЕВИ ДРУШТАВА КАПИТАЛА, КАО И АКТИВНОСТИМА ТЕ КОМИСИЈЕ

Члан 1.

Овом уредбом се уређују услови и квалификације неопходне за учешће у раду Комисије за доношење Смерница којима се утврђују општи годишњи циљеви друштава капитала (у даљем тексту: Комисија), као и активности Комисије.

Члан 2.

Комисију образује министар надлежан за послове привреде.

Чланови Комисије су:

1) два представника министарства надлежног за послове привреде (у даљем тексту: Министарство);

2) два представника министарства надлежног за послове финансија и

3) један представник министарства надлежног за област којој припада делатност друштва капитала.

Лице из става 2. тачка 1) овог члана мора да: 1) има стечено високо образовање из области економије или права; 2) има најмање пет година радног искуства у струци; 3) да има најмање пет година искуства у раду са привредним друштвима; 4) има најмање три године релевантног искуства из области корпоративног управљања; 5) познаје стратешко планирање пословања.

Лице из става 2. тачка 2) овог члана мора да: 1) има стечено високо образовање из области економије или права; 2) има најмање пет година радног искуства у струци; 3) има најмање пет година искуства у раду са привредним друштвима; 4) има најмање три године релевантног искуства из области финансија (планирање буџета, анализа финансијских извештаја, управљање ризицима итд.); 5) познаје стратешко планирање пословања.

Лице из става 2. алинеја 3) овог члана мора да: 1) има стечено високо образовање; 2) има најмање пет година радног искуства у струци; 3) има најмање пет година искуства у раду са привредним друштвима из области којој припада делатност друштва капитала; 4) познаје стратешко планирање пословања.

Чланови Комисије стечено високо образовање о одговарајућем степену образовања доказују овереном фотокопијом оригинала дипломе, радно искуство доказују потврдом о радном искуству на стручним пословима, a поседовање тражених референци и познавање одређених области доказују личном биографијом.

Чланови Комисије могу бити и државни службеници, радно ангажована, изабрана или постављена лица у органу државне управе.

Члан 3.

У обављању својих активности, Комисија:

1. припрема нацрт акта о садржају и начину спровођења Смерница којима се утврђују општи годишњи циљеви друштава капитала (у даљем тексту: Смернице);

2. разматра предлоге општих годишњих циљева за наредну годину које Комисији достављају друштва капитала, у складу са законом;

3. разматра и анализира Акт о утврђивању висине трошкова за пружене јавне услуге, ради коначног утврђивања износа нето трошкова за пружену јавну услугу;

4. утврђује општe годишње циљеве за свако друштво капитала појединачно, најкасније до 1. септембра текуће године за наредну годину;

5. доставља Смернице најкасније до 10. септембра текуће године за наредну годину Министарству финансија и надлежном ресорном министарству, ради опредељења буџетских средстава;

6. врши оцењивање учинка сваког друштва капитала, што укључује разматрање периодичних извештаја о пословању, других извештаја и информација које Комисија може захтевати од друштва капитала;

7. даје препоруке Министарству у случајевима битних одступања од општих годишњих циљева утврђених Смерницама;

8. врши друге послове у вези спровођења Смерница.

Члан 4.

Комисија доноси пословник о свом раду којим се уређује начин рада, сазивање и припремање седница, начин гласања и одлучивања, као и сва друга питања од значаја за рад Комисије.

Члан 5.

Члан Комисије код кога постоји сукоб интереса, изузима се из рада Kомисије и именује се нови члан Комисије.

Сукоб интереса код члана Комисије постоји када приватни интерес утиче, може да утиче или који изгледа као да утиче на његову објективност и непристрасност у раду Комисије.

Приватни интерес је било каква корист или погодност за члана и њима повезано лице.

Повезаним лицем се сматра члан породице, крвни сродник у правој линији, односно у побочној линији закључно са другим степеном сродства, као и физичко или правно лице које се према другим основама и околностима може оправдано сматрати интересно повезаним са чланом Комисије.

Члан 6.

Одредбе ове уредбе које се односе на Министарство, у случају управљања друштвом капитала које обавља делатност производње и снабдевања електричном енергијом, односно природним гасом, односе се на министарство надлежно за послове енергетике.

Одредбе ове уредбе које се односе на министарство надлежно за област којој припада делатност друштва капитала, у случају управљања друштвом капитала које обавља делатност производње и снабдевања електричном енергијом, односно природним гасом, односе се на Министарство.

Члан 7.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број: 110-6996/2025-1

У Београду, 3. јула 2025. године

В Л А Д А

ПРЕДСЕДНИК

проф. др Ђуро Мацут, с.р.